**ΘΕΜΑΤΙΚΉ ΕΝΟΤΗΤΑ Γ΄**

**Σχόλια ερμηνευτικά πάνω στο μάθημα:**

**10. Ποιος ευθύνεται για το κακό;**

**Ποιος μπορεί να μας σώσει από το κακό;**

**Η πτώση των πρωτοπλάστων ως άρνηση της σχέσης με το Δημιουργό της ζωής, σελ. 49-50**

**Ο Αδάμ και η Εύα είναι αντιπρόσωποι όλων των ανθρώπων και σε αυτούς αναγνωρίζουμε και τη δική μας παρακοή στις εντολές του Θεού.**

**Στα κείμενα της Παλαιάς Διαθήκης υπάρχουν πολλές συμβολικές εικόνες και ανθρωπομορφικές εκφράσεις.**

**Ανθρωπομορφικές εκφράσεις= ανθρώπινα ιδιώματα που αποδίδονται στον Θεό π.χ. ο Θεός είπε, άκουσε, έπλασε, ξεκουράστηκε. Ο Θεός δεν έχει σώμα για να κάνει αυτές τις ενέργειες με αυτό τον τρόπο.**

**Συμβολικές εικόνες= φίδι , δένδρο και καρπός ,7 ημέρες δημιουργίας , κήπος του Παραδεί σου…**

**Ο συγγραφέας της Γενέσεως μιλά με αυτά τα εκφραστικά μέσα σε ανθρώπους, αρχικά εκείνης της εποχής ,και προσπαθεί να τους ξεκαθαρίσει ποιος είναι ο αληθινός Θεός και ποιος δημιούργησε τον κόσμο και για ποιο λόγο.**

**Το φίδι συμβολίζει τον πειρασμό, που προσπαθεί να παραπλανήσει τον κάθε άνθρωπο προσποιούμενος τον ακίνδυνο και τον φιλικό. Ο διάλογος γίνεται στο μυαλό και την καρδιά του ανθρώπου, έως και στην πραγματικότητα, με αντιπροσώπους του κακού, που προσπαθούν να διαβάλουν την αλήθεια και να παρασύρουν τον άνθρωπο να κάνει κακή διαχείριση της ελεύθερης απόφασής του. Να δοκιμάσει τον απαγορευμένο καρπό του δένδρου (δηλαδή την αμαρτία), που φαίνεται ελκυστικός .**

**Αυτό όμως θα τον (θα μας) οδηγήσει στον πνευματικό και κατ ΄ επέκταση στον σωματικό θάνατο .**

**Ο καρπός είναι δελεαστικός, γιατί μας υπόσχεται αντικατάσταση του Θεού με τη θέωση του εαυτού μας. Μας υπόσχεται δύναμη , εξουσία, υλικά αγαθά και γνώση και του καλού και του κακού… Έτσι μας υπόσχεται το κακό, αφού πρώτα μέσα από τη σχέση, τον διάλογο μαζί του χάνουμε την εμπιστοσύνη μας στον Θεό, γιατί νομίζουμε ότι μας λέει ψέματα.**

**Πάντα οι άνθρωποι που προσπαθούν να παρασύρουν κάποιους άλλους στο κακό έχουν την ίδια μέθοδο παραπλάνησης που βλέπουμε στο κείμενο.**

**Το αποτέλεσμα είναι ο άνθρωπος να νοιώσει γυμνός και ντροπή για τη φυσική του ύπαρξη, αφού έχασε την αθωότητα και την αντίληψη για τον εαυτό του σε σχέση με τον Θεό και τον συνάνθρωπό του (Αδάμ, Εύα).**

**Έραψαν φύλα συκιάς για κρύψουν τον εαυτό τους, όπως κάθε ένοχος κρύβεται πίσω από υλικά αγαθά για να νοιώσει αξία και ακόμα πίσω από δικαιολογίες ,προφάσεις συμπεριφορές.**

**Ο Θεός όμως που αγαπάει το παιδί του και θέλει να του δώσει την ευκαιρία να μετανιώσει (εξομολογηθεί) το λάθος του, το πλησιάζει ήρεμα το «δειλινό στον κήπο» και του (μας) δίνει την ευκαιρία να παραδεχτεί και να αναλάβει υπεύθυνα την αμαρτία του. Κάνει πως δεν ξέρει, γιατί είναι διακριτικός και θέλει την ελεύθερη απόφαση του κάθε ανθρώπου να είναι μαζί του, γιατί τον αγαπά και όχι γιατί τον φοβάται.**

**Ο άνθρωπος, αν και ντρέπεται, φοβάται, κρύβεται, αλλάζει την εικόνα του, ταλαιπωρείται με αρνητικά αισθήματα, δεν μετανιώνει, αλλά βίαια επιτίθεται στον συνάνθρωπό του (την Εύα ή τον Αδάμ) λέγοντας ότι αυτοί φταίνε, καθώς και ο Θεός που τους έφτιαξε και τους έκανε ζευγάρι. Κατηγορούν επίσης την κτίση (το φίδι) ότι τους παρέσυρε , οπότε και τον Θεό που το έφτιαξε.**

**Άρα σπάει η σχέση του ανθρώπου με τον Θεό, τον συνάνθρωπο, την κτίση και φυσικά με τον εαυτό του.**

**Ο Θεός που υπόσχεται και θέλει την σωτηρία του ανθρώπου τού υπόσχεται (πρωτευαγγέλιο) ως πρώτη χαρούμενη αγγελία ότι ο Θεός θα τον λυτρώσει μέσω του Χριστού Σωτήρα, που θα συντρίψει στο σταυρό το κεφάλι του διαβόλου (φιδιού) και θα καταργήσει τον θάνατο (κεντρί φιδιού) με την ανάσταση.**

**Τώρα ο άνθρωπος ζει έξω από το παράδεισο ως αποτέλεσμα των πράξεών του, από τότε μέχρι σήμερα, βιώνοντας τη θλίψη, τον πόνο, την κατάρα στη γη ( αγκάθια), τον μόχθο, την εξουσιαστικότητα, τον ιδρώτα για το ψωμί του και την επιστροφή του χωμάτινου σώματός του στο χώμα ξανά.**

**Από την άλλη όμως ζούμε στη χαρά της πραγματοποίησης του πρωτευαγγελίου και την προσδοκία της ανάστασης των νεκρών και της αιώνιας ζωής.**